## Pravilnik o viznim obrascima

### NN 41/2010 (7.4.2010.), Pravilnik o viznim obrascima

MINISTARSTVO VANJSKIH POSLOVA I EUROPSKIH INTEGRACIJA

1051

Na osnovi članka 211. točka 3. Zakona o strancima (»Narodne novine« br. 79/07 i 36/09), ministar vanjskih poslova i europskih integracija, u suglasnosti s ministrom unutarnjih poslova, donosi

PRAVILNIK

O VIZNIM OBRASCIMA

Članak 1.

Ovim Pravilnikom propisuju se izgled i sadržaj obrasca zahtjeva za izdavanje vize, obrasca naljepnice vize i obrasca za unošenje vize.

Članak 2.

Obrazac zahtjeva za izdavanje vize (Obrazac 1) bijele je boje, veličine 21x29,7 cm.

Obrazac 1 sadrži grb Republike Hrvatske, naziv »ZAHTJEV ZA VIZU«, prostor za fotografiju podnositelja zahtjeva i prostor za prijamni štambilj diplomatske misije/konzularnog ureda Republike Hrvatske (u daljnjem tekstu DM/KU) ili policijske uprave/policijske postaje (u daljnjem tekstu PU/PP).

Obrazac 1 sadrži sljedeće rubrike, koje popunjava podnositelj zahtjeva:

1. Prezime (sadašnje),

2. Rođeno prezime,

3. Ime,

4. Ime oca i/ili majke

5. Datum rođenja (dan, mjesec, godina),

6. Mjesto rođenja

7. Država rođenja,

8. Sadašnje državljanstvo/državljanstvo pri rođenju,

9. Spol,

10. Bračno stanje,

11. U slučaju maloljetnika: prezime, ime, adresa (ako se razlikuje od one podnositelja zahtjeva) i državljanstvo nositelja roditeljske skrbi/zakonskog skrbnika,

12. Broj osobne iskaznice (nije obvezno),

13. Vrsta putne isprave,

14. Broj putne isprave,

15. Datum izdavanja,

16. Vrijedi do,

17. Izdana od,

18. Kućna adresa podnositelja zahtjeva i adresa elektroničke pošte, brojevi telefona,

19. Boravak u zemlji različitoj od zemlje trenutačnog državljanstva,

20. Sadašnje zanimanje,

21. Poslodavac i njegova adresa i telefonski broj. Za studente/učenike naziv i adresa obrazovne ustanove,

22. Glavna svrha(e) putovanja,

23. Država odredišta,

24. Vrsta vize,

25. Broj zatraženih ulazaka,

26. Trajanje planiranog boravka ili tranzita (navesti broj dana),

27. Druge vize izdane u posljednje tri godine i razdoblje njihove valjanosti,

28. U slučaju tranzita, imate li dozvolu ulaska u treću zemlju,

29. Dozvola ulaska u zemlju konačnog odredišta, ako je primjenjivo,

30. Fizička ili pravna osoba koju posjećujete (ime, adresa, broj telefona i faksa, e-mail),

31. Adresa boravka u Republici Hrvatskoj (telefon/faks),

32. Tko snosi troškove putovanja i boravka,

33. Novčana sredstva za uzdržavanje,

34. Datum dolaska,

35. Datum odlaska,

36. Način putovanja,

37. Ime bračnog druga,

38. Prezime bračnog druga,

39. Prezime bračnog druga pri rođenju,

40. Datum rođenja bračnog druga,

41. Mjesto rođenja bračnog druga,

42. Ime i prezime djece,

43. Datum rođenja djece,

44. Svjestan sam da se vizna pristojba ne naknađuje ukoliko viza bude odbijena.

Svjestan sam da, ukoliko je potrebno, moram imati odgovarajuće zdravstveno ili putno zdravstveno osiguranje za moj prvi boravak i za naknadne posjete Republici Hrvatskoj.

Pri punoj svijesti izjavljujem i pristajem na sljedeće: svi moji osobni podaci koji se navode na ovom obrascu zahtjeva za vizu proslijedit će se, ako je potrebno, na rješavanje i provjeru nadležnim tijelima Republike Hrvatske, u svrhu odlučivanja o ovome zahtjevu.Takvi podaci, kao i podaci koji se tiču odluke o mom zahtjevu ili odluke o poništenju, ukidanju ili produljenju izdane vize unijet će se i pohraniti u Hrvatskoj bazi podataka o vizama (HBV) na najdulje pet godina tijekom kojih će biti dostupni središnjem tijelu za pitanja viza, drugim viznim tijelima, kao i tijelima nadležnim za graničnu provjeru te tijelima koja odlučuju o useljenju i azilu, a u svrhu provjere jesu li ispunjeni uvjeti za zakonit ulazak, boravak i prebivanje na području Republike Hrvatske s ciljem identificiranja osoba koje ne ispunjavaju, ili više ne ispunjavaju te uvjete, razmatranje zahtjeva za azil i utvrđivanje nadležnosti za takvo razmatranje. Pod određenim okolnostima podaci će također biti dostupni nadležnim tijelima Republike Hrvatske u svrhu sprječavanja, otkrivanja i istrage kaznenih dijela terorizma i drugih teških kaznenih djela.Tijelo nadležno za obradu podataka je Ministarstvo vanjskih poslova i europskih integracija Republike Hrvatske.

Na moje izričito traženje, tijelo koje odlučuje o mom zahtjevu obavijestit će me o načinu, propisanom hrvatskim zakonodavstvom, na koji mogu ostvariti pravo na provjeru svojih osobnih podataka te njihovu izmjenu ili brisanje, osobito ako bi bili netočni.

Izjavljujem da su svi podaci koje sam naveo u ovom obrascu istiniti i točni. Svjestan sam da bilo koja moja lažna izjava može dovesti do toga da zahtjev bude odbijen, ili do poništenja već dobivene vize te također zbog toga mogu biti kazneno odgovoran prema zakonodavstvu Republike Hrvatske.

Obvezujem se da ću napustiti državno područje Republike Hrvatske prije isteka roka valjanosti vize, ako mi viza bude izdana. Obaviješten sam da je viza samo jedan od uvjeta za ulazak na državno područje Republike Hrvatske. Sama činjenica da mi je viza odobrena ne jamči pravo na ulazak u Republiku Hrvatsku ako propustim udovoljiti relevantnim odredbama Zakona o strancima. Svi uvjeti za ulazak bit će ponovno provjereni pri ulasku na državno područje Republike Hrvatske.

45. Adresa podnositelja zahtjeva,

46. Broj telefona podnositelja zahtjeva,

47. Mjesto i datum,

48. Potpis podnositelja zahtjeva (za maloljetne zakonskog zastupnika).

Obrazac 1 sadrži sljedeće rubrike, koje popunjava službena osoba DM/KU ili PU/PP:

1. Datum obrade zahtjeva,

2. Način obrade zahtjeva

3. Potpis službene osobe,

4. Priložena dokumentacija,

5. Viza,

6. Odluka o vizi,

7. Vrsta vize,

8. Broj ulazaka,

9. Rok valjanosti,

10. Trajanje boravka,

11. Napomene.

Članak 3.

Obrazac 1 sadrži oznaku »Ovaj obrazac se ne naplaćuje«.

Članak 4.

Obrazac 1 ispunjava se latiničnim pismom i velikim tiskanim slovima.

Članak 5.

Obrazac 1 dostupan je na sljedećim jezicima:

1. na hrvatskom jeziku,

2. na engleskom jeziku,

3. na francuskom jeziku,

4. na službenom jeziku države primateljice.

Iznimno od stavka 1. ovoga članka, ukoliko obrazac zahtjeva nije dostupan na službenom jeziku države primateljice, podnositeljima zahtjeva mora biti dostupan njegov zasebni prijevod na taj jezik.

Članak 6.

Obrazac vize (Obrazac 2) je naljepnica, pravokutnog oblika, veličine 10,5x7,4 cm.

Obrazac 2 sadrži grb Republike Hrvatske, naziv »VIZA«, deveteroznamenkasti serijski broj vize, i sljedeće rubrike:

1. Vrijedi za,

2. Od… do… (rok valjanosti),

3. Vrsta vize,

4. Oznaka države »HRV«,

5. Broj ulazaka,

6. Trajanje boravka …. dana,

7. Izdano u …,

8. Dana ….,

9. Broj putne isprave,

10. Prezime, ime,

11. Napomene.

Obrazac 2 sadrži i:

– prostor za fotografiju stranca, i

– prostor za strojno čitljivu zonu.

Nazivi rubrika tiskani su na hrvatskom, engleskom i francuskom jeziku.

Članak 7.

Osoba kojoj se izdaje viza ima pravo provjeriti osobne podatke upisane u vizu i, ako je potrebno, zatražiti njihovu izmjenu ili brisanje.

Članak 8.

Obrazac za unošenje vize (Obrazac 3) je pravokutnog oblika, veličine 15x21 cm.

Obrazac 3 sadrži grb Republike Hrvatske, naziv REPUBLIKA HRVATSKA i naziv »OBRAZAC ZA UNOŠENJE VIZE«, serijski broj, i sljedeće rubrike:

1. Tijelo koje izdaje,

2. Ime i prezime nositelja putne isprave, datum rođenja i broj putne isprave,

3. Datum.

Obrazac 3 sadrži i:

– prostor za potpis službene osobe i mjesto za pečat

– prostor za unošenje vize.

Nazivi rubrika tiskani su na hrvatskom, engleskom i francuskom jeziku.

Članak 9.

Osoba kojoj se izdaje obrazac 3 ima pravo provjeriti osobne podatke sadržane u obrascu i, ako je potrebno, zatražiti njihovu izmjenu ili brisanje.

Članak 10.

Obrasci 1, 2 i 3 i Dodatak tiskani su uz ovaj Pravilnik i čine njegov sastavni dio.

Tehničke specifikacije obrazaca 2 i 3 određene su u Dodatku ovom Pravilniku koji je povjerljiv i ne objavljuje se u »Narodnim novinama«.

Članak 11.

Danom stupanja na snagu ovoga Pravilnika prestaje vrijediti Pravilnik o viznim obrascima (»Narodne novine«, broj 49/08 i 50/09).

Obrazac 2 propisan Pravilnikom iz stavka 1. ovoga članka koristi se do isteka postojećih zaliha.

Članak 12.

Ovaj Pravilnik objavljuje se u »Narodnim novinama«, a stupa na snagu 1. rujna 2010. godine.

Klasa: 216-03/10-01/207

Urbroj: 521-VI-02/MT-10-7

Zagreb, 30. ožujka 2010.

Ministar
Gordan Jandroković, v. r.

**[OBRASCI](dodatni/408311.pdf)**

Pravilnik, NN 41/2010-1051